**Podul dintr-un lemn**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai curge-n pădurea din timpul uitat,

Un râu ce adună și duce-n aval

Dorințe și rugi risipite-n astral

De-aceia ce-n urmă iubiri au lăsat.

Îi tulbură apa regrete târzii,

Cu lacrimi de-un verde-n atingeri de lut

Ce-ntină sclipiri ce purtau în trecut

Și-acum sunt doar umbra dorinței de-a fi.

Adesea, trec rugi neajunse la cer,

Zbătându-se-n unde cu-atâtea dorinți

Ce par că sunt frunze, dar încă-s fierbinți,

Chiar dacă-s asemeni ruginii pe fier.

Pădurea își plânge, adesea, în râu,

Destinele duse de-o pală de vânt

Spre locul în care, c-un ultim frământ,

Suspină-n eter amintiri din desfrâu.

Iar toate când trec, sunt privite solemn,

Ca șiruri de nume-ntr-un vechi acatist,

De-acela ce are-n destinul său trist,

Dorințe și rugi pe o punte din lemn.